Onsdag 21. november er dagen, hvor hele verden sætter fokus på lungesygdommen KOL, og Nordjylland er ingen undtagelse. 15 steder i regionen har nordjyderne kunne få testet deres lunger i løbet af dagen. Blandt andet på sygehuset i Farsø. - Det virker. Vi fanger mange patienter, som vi ellers ikke kunne få fat i på sygehusene, siger afdelingslæge på Aalborg Universitetshospital Alexandra Wimmer-Aune til TV2 Nord. Ifølge Lungeforeningen er godt 320.000 danskere ramt af KOL. Omkring halvdelen af dem aner ikke, de har sygdommen. Symptomerne er primært, at man bliver mere forpustet end ellers ved fysisk aktivitet. På Solgården i Arden havde de også slået dørene op, så de lokale kunne blive testet. - Det er vigtigt at opdage sygdommen på et tidligt stadie og forebygge, at man får en forværring i sin KOL, siger Dorte Jensen, der til dagligt arbejder som KOL-ressourceperson i Mariagerfjord Kommune. De mennesker, der er i størst risiko for at få KOL, er rygere, folk der er udsat for passiv rygning og mennesker med et støvet arbejdsmiljø, som eksempelvis landmænd og håndværkere.
På den internationale lungedag var det i dag muligt at få sig en gratis lungetest hele 15 steder i Nordjylland. Mange overser, at de er syge af KOL.